
LIETUVOS RESPUBLIKOS SEIMO
PETICIJŲ KOMISIJA


IŠVADA
[bookmark: _GoBack]DĖL PETICIJOJE PATEIKTO SIŪLYMO NETENKINIMO

2026 m. liepos 8 d. Nr. 250-I-25
Vilnius

Lietuvos Respublikos Seimo Peticijų komisija (toliau – Komisija) 2026 m. liepos 8 d. posėdyje iš esmės nagrinėjo pareiškėjo peticiją, kurioje pateiktas pasiūlymas dėl specializuoto teismo ar teismų konstitucinių teisių pažeidimams, kurie tiesiogiai kyla iš Lietuvos Respublikos Konstitucijos dėl pareigų nevykdymo, nagrinėti steigimo inicijavimo, ir, atsižvelgusi į Lietuvos Respublikos Seimo kanceliarijos Teisės departamento (toliau – TD) nuomonę, priėmė sprendimą teikti Lietuvos Respublikos Seimui išvadą netenkinti šio siūlymo. 
Pareiškėja prašo spręsti klausimą, susijusį su konstitucinių teisių gynimu teisme, nes, kaip ji teigia, „ši sritis nėra pakankamai teisiškai sureguliuota, kaip to reikalauja Konstitucija“.
Pagal Konstitucijos 6 straipsnio nuostatas Konstitucija yra vientisas ir tiesiogiai taikomas aktas. Kiekvienas savo teises gali ginti remdamasis Konstitucija. Konstitucijos 30 straipsnio 1 dalyje nustatyta, kad asmuo, kurio konstitucinės teisės ar laisvės pažeidžiamos, turi teisę kreiptis į teismą.
Konstitucijos 111 straipsnio 1 dalyje nustatyta, kad Lietuvos Respublikos teismai yra Lietuvos Aukščiausiasis Teismas, Lietuvos apeliacinis teismas, apygardų ir apylinkių teismai. Konstitucijos 111 straipsnio 2 dalyje nustatyta, kad administracinių, darbo, šeimos ir kitų kategorijų byloms nagrinėti pagal įstatymą gali būti įsteigti specializuoti teismai. 
TD atkreipė dėmesį į tai, kad, „šiuo metu įstatymais yra įsteigta ir veikia viena specializuotų teismų, būtent administracinių, sistema. Taigi, pagal Konstituciją ir įstatymus šiuo metu Lietuvoje yra trys teisminę valstybės valdžią vykdančių teismų sistemos: 1) Konstitucinis Teismas, vykdantis konstitucinę teisminę kontrolę; 2) Konstitucijos 111 straipsnio 1 dalyje nurodyti bendrosios kompetencijos teismai; 3) pagal Konstitucijos 111 straipsnio 2 dalį įsteigti administraciniai teismai. Konstitucinis Teismas yra konstatavęs, kad įstatymų leidėjas, paisydamas Konstitucijos, turi plačią diskreciją spręsti (vadovaudamasis, be kita ko, tikslingumo sumetimais), kokių kategorijų byloms nagrinėti turi būti įsteigti specializuoti teismai, nustatyti kiekvienos kategorijos byloms nagrinėti skirtų specializuotų teismų sistemą, kiekybinę sudėtį ir santykius su bendrosios kompetencijos teismais bei kitų kategorijų byloms nagrinėti skirtais specializuotais teismais (2006 m. kovo 28 d. nutarimas). Tačiau akivaizdu, kad įstatymų leidėjas pagal Konstituciją negali sukurti tokios specializuotų teismų sistemos, kurią sudarantiems teismams būtų suteikti Konstitucijos neatitinkantys įgaliojimai. Kaip yra pažymėjęs Konstitucinis Teismas, įstatymų leidėjas įstatymu turi nustatyti tokius visų instancijų bendrosios kompetencijos ir pagal Konstitucijos 111 straipsnio 2 dalį įsteigtų specializuotų teismų įgaliojimus (jurisdikciją), kurie būtų konstituciškai pagrįsti (2006 m. sausio 16 d. nutarimas).“
TD nuomone, nepakeitus Konstitucijos, kurioje nustatytos išimtinės Konstitucinio Teismo kompetencijos vertinti politinių valstybės valdžios institucijų priimamų teisės aktų atitiktį Konstitucijai ir kitiems aukštesnės galios teisės aktams, taip pat spręsti, ar aukščiausieji valstybės valdžios pareigūnai pažeidė Konstituciją ir sulaužė priesaiką, įstatymais negali būti steigiama specializuotų teismų sistema, skirta byloms dėl šių valstybės valdžios institucijų ir pareigūnų neveikimo nagrinėti, nes suteikus specializuotiems teismams tokius įgaliojimus būtų pažeista išimtinė konstitucinė Konstitucinio Teismo kompetencija, taip pat būtų sudarytos prielaidos pažeisti valdžių padalijimo principu grindžiamą valstybės valdžios institucijų įgaliojimų pusiausvyrą. Pažeistos konstitucinės asmens teisės ir laisvės gali būti veiksmingai ginamos pagal Konstituciją ir galiojančius įstatymus įsteigtuose ir veikiančiuose teismuose. 
Įvertinusi pareiškėjos peticijoje pateiktą pasiūlymą ir argumentus, Komisija mano, kad peticijoje išdėstyti argumentai nepagrindžia specializuoto teismo ar teismų konstitucinių teisių pažeidimams, kurie tiesiogiai kyla iš Konstitucijos dėl pareigų nevykdymo, nagrinėti steigimo inicijavimo būtinumo. 
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 1 punktu ir Lietuvos Respublikos Seimo Peticijų komisijos nuostatų, patvirtintų Lietuvos Respublikos Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjos peticijoje pateikto siūlymo netenkinimo teikiama Seimui, taip pat siūloma įtraukti į Seimo VI (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2026 m. liepos 8 d. išvados Nr. 250-I-25“ projektą.

